Andor vender tilbage med sæson 2 i april

Fans af Andor kan nu sætte kryds i kalenderen – den kritikerroste Star Wars-serie vender tilbage med sin anden og sidste sæson den 23. april. Samtidig har Disney+ løftet sløret for en intens teasertrailer, der lover en sæson fyldt med forræderi, opofrelser og eskalerende konflikter, når Cassian Andor for alvor bliver en nøglespiller i oprøret mod Imperiet.

Serien, der fungerer som en forløber til Rogue One: A Star Wars Story, har siden sin debut fået ros for sin dybdegående fortælling, politiske intriger og intense karakterdrama. Andor har skilt sig ud fra mængden af Star Wars-serier ved at levere en mere jordnær og realistisk skildring af modstandskampen mod Imperiet.

Episk afslutning i fire kapitler

Den afsluttende sæson vil bestå af 12 episoder, opdelt i fire kapitler med tre episoder i hver. Første kapitel lander på Disney+ den 23. april, hvorefter de resterende kapitler vil blive udgivet ugentligt.

Der er gamle kendinge med i anden sæson af Andor (fotos: Disney+).

Seriens skaber, Tony Gilroy, understreger, at Andor ikke blot er historien om Cassians transformation, men også et bredere portræt af de mennesker, der må træffe livsændrende valg i skyggen af en voksende krig. “Cassians rejse er sjælen og rygraden i vores fortælling, men det er koret af karakterer omkring ham, der gør serien særlig,” siger Gilroy.

Stærkt hold foran og bag kameraet

Diego Luna vender naturligvis tilbage i titelrollen som Cassian Andor, flankeret af et imponerende ensemble, der inkluderer Stellan Skarsgård, Genevieve O’Reilly, Denise Gough, Kyle Soller, Adria Arjona og Forest Whitaker. På manuskriptsiden har Gilroy allieret sig med bl.a. Beau Willimon (House of Cards), Dan Gilroy (Nightcrawler) og Tom Bissell, mens instruktionen varetages af Ariel Kleiman, Janus Metz og Alonso Ruizpalacios.

Med Andor sæson 2 venter en storslået afslutning på en af de mest anmelderroste Star Wars-fortællinger i nyere tid. Traileren kan ses øverst i artiklen.

Andor vender tilbage med sæson 2 i april